R. Fico, predseda vlády SR: (2010-05-26):
Podstatu tohto návrhu som dostatočne predniesol počas prvého čítania, preto mi dovoľte v tomto okamihu iba odkázať na všetky slová, ktoré sa týkali samotného paragrafového znenia, a dovoľte mi súčasne, aby som dodal k odôvodneniu tohto návrhu zákona nasledovné. Na Slovensku je dnes veľmi veľa ľudí, ktorí majú veľmi zlý pocit z toho, čo sa udialo v maďarskom Národnom zhromaždení. Zdá sa, že veľkomaďarskí nacionalisti a revizionisti chcú za každú cenu ukradnúť Slovenskej republike spoluobčanov maďarskej národnosti. Toto je podstata politického zámeru práve prijatého zákona o dvojakom občianstve, o ktorom dnes ráno rokovalo Národné zhromaždenie. Chcel by som v tejto súvislosti pripomenúť, že práve neschopnosť maďarských politických elít vysporiadať sa racionálne s traumou Trianonskej mierovej zmluvy a porážok v prvej a druhej svetovej vojne bola hlavnou príčinou napätí v maďarsko-československých a neskôr v maďarsko-slovenských medzištátnych vzťahoch. Práve agresia prostredníctvom Mníchovskej dohody a Viedenskej arbitráže uskutočnená za pomoci Hitlera, ktorá sa za potlesku poslancov v maďarskom Národnom zhromaždení pred pár dňami vyhlasovala za pozitívny čin maďarského revizionizmu, sa stala kameňom úrazu v slovensko-maďarskom vzťahu a príčinou životnej drámy státisícov československých Maďarov. Miesto úsilia vysporiadať sa s dôsledkami katastrofálnych rozhodnutí minulých vlád a vládnucich elít v Uhorsku a neskôr v postrianonskom Maďarsku, podobne ako to urobili politické elity v iných štátoch, ktoré prehrali prvú a druhú svetovú vojnu, sa znovu a znovu živili sny o takej či onakej podobe revízie povojnového usporiadania a vnášali napätie nielen do medzištátnych vzťahov po vzniku samostatnej Slovenskej republiky, ale aj do našich vnútroštátnych slovensko-maďarských vzťahov. Všade okolo videli protagonisti tohto revizionistického sna nacionalistov, len vlastný veľkomaďarský nacionalizmus neboli schopní reflektovať a vyvolávali napätia aj v celej strednej Európe. Je mi veľmi ľúto, vážené dámy a páni, že namiesto toho, aby sme sa po spoločnom vstupe do Únie pozerali spoločne do budúcnosti, v maďarskej politike prevážila zahľadenosť do minulosti. Ako som už včera na tomto mieste povedal, počas parlamentnej rozpravy v Národnom zhromaždení Maďarskej republiky k zákonu o dvojakom občianstve a k zákonu o Trianone sa, žiaľ, veľkomaďarský nacionalizmus a revizionizmus stali oficiálnou štátnou politikou Maďarskej republiky. To, čo sa ešte pred polrokom pokladalo za neakceptovateľný extrémizmus, dnes na radosť týchto extrémistov je posväcované maďarským parlamentom. V chápaní FIDESZ-u a Kresťanskodemokratickej ľudovej strany, ktoré sú vehementne podporované JOBBIK-om, sa udeľovanie štátneho občianstva stalo nástrojom vnútornej a zahraničnej politiky, ba až geopolitiky, a prestalo byť nástrojom na spájanie a posilňovanie rodín na riešenie humanitárnych a ľudskoprávnych problémov. So všetkou zodpovednosťou ako predseda vlády vyhlasujem, že nechceme, aby na túto nezodpovednú politiku doplatili príslušníci maďarskej menšiny na Slovensku, naši spoluobčania, ktorých si vážime a ktorí sú pevnou súčasťou Slovenskej republiky. Ako som už uviedol, súčasťou úspešného príbehu našej takmer 20-ročnej nezávislej štátnosti. Nechceme, aby sa naši spoluobčania, susedia a priatelia, s ktorými sme prežili dobré aj zlé v našej histórii po skončení prvej svetovej vojny a osobitne po novembri 1989, stali rukojemníkmi tejto dobrodružnej a nezodpovednej politiky novej vládnucej moci v Maďarsku, ktorej vo veľkomaďarskom ošiali nedokážu odolať ani socialisti, čo mi je veľmi ľúto, a ani nová parlamentná strana, ktorá by už podľa názvu mala robiť politiku úplne inak. Znovu zopakujem to, čo som povedal včera. Je mi ľúto našich spoluobčanov maďarskej národnosti, že sa s nimi znovu manipuluje, že sú vydieraní cez prirodzené city súvisiace s ich jazykovou a kultúrnou identitou, ktorej udržiavanie a pestovanie im zaručuje slovenská ústava a naše medzinárodné záväzky. Stali sa tiež predmetom predvolebnej súťaže medzi SMK, ktorá si chce urobiť monopol na reprezentovanie slovenských Maďarov, a strany Most, ktorá rozmýšľa o slovensko-maďarských vzťahoch v niektorých otázkach inak. Vážení spoluobčania maďarskej národnosti, využívam túto príležitosť, aby som sa prihovoril aj k vám. Budete v najbližších dňoch vystavení morálnemu nátlaku. Bude sa hrať na jednu z najcitlivejších strún každého človeka – jeho národné cítenie. Nenechajte sa zavádzať, ste občanmi Slovenskej republiky, členského štátu Európskej únie. Vďaka tomu ste aj občanmi Európskej únie rovnako ako Maďari v Maďarsku, Maďari v Rumunsku, Maďari v Slovinsku či v Rakúsku. Vy nepotrebujete symbolickú Úniu. Vy ste v skutočnej, reálnej Európskej únii s ostatnými Maďarmi. Občianstvo Maďarskej republiky vám v tomto smere nedá absolútne nič. Nebudete mať ani o kúsok viac slobody, ani o kúsok viac práv, ako máte dnes. Naopak, môže sa stať, že pôjdete sociálne, finančne a ekonomicky dole. Maďarský zákon sa odvoláva na predkov. Vy a vaši predkovia ste však žili 92 rokov v Československu a neskôr na Slovensku, nie v Maďarskej republike. Ani tí vaši predkovia, na ktorých sa maďarský zákon odvoláva, nežili v dnešnej Maďarskej republike, tí žili v Uhorskom kráľovstve a to bol úplne iný štát. A v tom napokon nežili, ako všetci dobre vieme, len Maďari, ale viac ako polovicu jeho obyvateľstva tvorili príslušníci iných národov a národností. Pohrávať sa dnes s myšlienkou vzkriesenia uhorského štátu v modernej Európe je neprípustné a nebezpečné. Nedajbože, aby sa podobnou cestou ako vládnuca politická elita v Maďarsku pustili aj v iných európskych parlamentoch. Európska únia je postavená na tabu historického revizionizmu. Kto toto tabu porušuje, podkopáva samotné základy Európskej únie a vyše 65-ročného mieru v Európe. Toto bude vždy najväčšia zodpovednosť FIDESZ-u a ďalších strán v maďarskom parlamente, ktoré hlasovali dnes ráno za zákon o dvojakom maďarskom občianstve. Trianonská trauma Maďarov sa nevylieči, ak ju niekto bude neustále jatriť. Vy sa tiež pokúste pochopiť, že Slovákov takisto bolí neustále otváranie tejto otázky, v ktorej cítime spochybňovanie našej suverenity a štátnosti ako takej. Veď Trianon položil jej právny základ. Prestaňme sa teda pozerať už do minulosti. Keď to nedokážu v Maďarsku, dokážme my tu spolu na Slovensku a poďme hovoriť o tom, ako má vyzerať naša spoločná krajina. Prestaňme možno hovoriť o národnej symbolike a venujme sa tomu, čo môže reálne zmeniť náš každodenný život k lepšiemu. Hovorme kľudne o maďarskej kultúre, hovorme kľudne o maďarskom školstve na Slovensku. Myslím si, že máme čo ponúknuť a veľa sme v tomto duchu urobili. To, čo je skutočne rozhodujúce pre zachovanie a rozvoj Maďarov na Slovensku – kultúry, školstva, používanie vlastného jazyka. Hovorme o hospodárskom a sociálnom rozvoji Slovenska, ktorý vytvorí podmienky pre plnohodnotný život jeho občanov bez ohľadu na národnosť. Hovorme o prekonávaní rozdielov medzi regiónmi na Slovensku. Jedinečnosť Slovenska v porovnaní s ostatnými krajinami Európskej únie spočíva v tom, že má snáď najviac štátnych občanov, ktorí sa hlásia k inej národnostnej menšine. Štátna politika vždy reflektovala a bude reflektovať tento nesporný fakt. Príslušníkov národnostných menších považujeme za rovnocenných členov spoločnosti a za jej obohacujúci prvok. Spolužitie príslušníkov menšín a väčšinového obyvateľstva je podľa nášho názoru bezproblémové a svedčí o tom každodenný reálny život. Je pravdou, že aj slovenský právny poriadok pozná inštitút dvojakého štátneho občianstva, avšak maďarská norma stanovuje také podmienky na udelenie maďarského občianstva, ktoré nie sú úplne štandardné. Napríklad vynechanie podmienky trvalého pobytu, preukazovanie tzv. maďarského pôvodu siahajúceho do obdobia existencie Uhorska, pričom – ako som už uviedol – samotné Uhorsko bolo mnohonárodnostným štátom. Ako už bolo viackrát spomenuté, maďarská norma pre príslušníkov maďarskej menšiny na Slovensku v reálnom živote neprinesie žiadne výhody. Uznávame právo suverénnej Maďarskej republiky, je to suverénny štát, aby sa starala o príslušníkov maďarskej menšiny v zahraničí. Takéto právo má aj Slovenská republika vo vzťahu ku svojim krajanom, ktorí žijú v mnohých štátoch celého sveta. Ale aj táto starostlivosť má v medzinárodnom práve stanovené pomerne jasné pravidlá. Slovenská republika bola od začiatku a stále je, napriek tomu, že maďarský parlament dnes ráno prijal zákon, zástancom dialógu. Vedení zodpovednosťou a úctou k našim spoluobčanom maďarskej národnosti si nemôžeme dovoliť správať sa nezodpovedne. Chcem naozaj ubezpečiť každého na Slovensku, že Slovensko je domovinou každého jedného občana bez ohľadu na to, akú má národnosť. A máme záujem na tom, aby každý, kto nie je Slovák a žije na Slovensku, to takto pociťoval. Cestu k vzájomnému zbližovaniu vidíme v interkultúrnom dialógu a vzájomnej komunikácii, nie cez etnické vymedzovanie sa. Vláda Slovenskej republiky a Národná rada Slovenskej republiky sú ako odpoveď na jednostranný krok maďarského parlamentu nútené prijať niektoré opatrenia. Chcem však využiť túto príležitosť, aby som konštatoval, že prijímané kroky nie sú a nesmú byť zamerané proti občanom Slovenskej republiky maďarskej národnosti. Sme naďalej odhodlaní rešpektovať na Slovensku dvojakú identitu občanov Slovenskej republiky maďarskej národnosti, ktorá je daná ich príslušnosťou k maďarskej komunite na Slovensku, ale zároveň občianstvom k Slovenskej republike. Slovensko je vlasť občanov Slovenskej republiky maďarskej národnosti a nie Maďarsko! Toto je potrebné vysvetľovať pri každej jednej príležitosti. Zo strany Maďarskej republiky je nezodpovedné podsúvať našim maďarským spoluobčanom názor, že potrebujú štátne občianstvo inej krajiny. A načo im bude? O čo sa budú mať lepšie? Bude to len na to dobré, aby to jatrilo vzťahy medzi Slovákmi a Maďarmi. Bude to len na to dobré, aby sa prehlbovali prvky autonómie na južnom Slovensku. Už ani nechcem hovoriť, aké dôvody môžu viesť FIDESZ k takýmto vážnym rozhodnutiam a krokom. My chceme, aby sa občania Slovenskej republiky maďarskej národnosti cítili doma na Slovensku. Myslím, že takto to vnímajú takmer všetci tu na Slovensku, a čakáme, že Maďarská republika si konečne tento fakt uvedomí. Opatrenie prijaté slovenským parlamentom treba vnímať v širších súvislostiach, vo svetle signálov, ktoré sme zaznamenali zo strany predstaviteľov budúcej maďarskej vlády, a v nijakom prípade nie sú – ako som už uviedol – namierené voči našim maďarským spoluobčanom. Mrzí ma, vážené dámy a páni, že ešte sa dohromady tento parlament nemal možnosť ani poriadne vyjadriť k veciam a už zo Slovenska odchádzajú do zahraničia listy, v ktorých sa charakterizuje náš zákon o štátnom občianstve, o ktorom rokujeme v Národnej rade Slovenskej republiky, ako Benešove dekréty. Chcel by som varovať každého jedného, kto chce prísť s takouto propagandou voči Slovenskej republike, že robí naozaj obrovskú chybu. Je to napríklad v mene Okrúhleho stola Maďarov na Slovensku list, ktorý poslal pán Kálmán Petőcz práve vysokému komisárovi OBSE pre národnostné menšiny v Haagu, kde okrem iného, a teraz dobre počúvajte, čo píše tento občan, predpokladám, že je občan Slovenskej republiky: „Dnes v 21. storočí v Európskej únii by slovenský štát chcel prijať modernú verziu Benešových dekrétov.“ Tu sa už úplne niekto zbláznil! V tomto liste, ktorý ide zo Slovenskej republiky, nie je ani jedna veta o tom, čo sa udialo v maďarskom parlamente. Nič tu nie je spomenuté o tom, že naše dnešné parlamentné rokovanie je len a len odpoveďou a výsledkom toho, čo sa udialo v maďarskom parlamente minulý týždeň a dnes ráno. Ja by som odporúčal tomuto pánovi, určite vie dobre po maďarsky, nepotrebuje na to slovenský preklad, nech si prehrá pásku, čo porozprávali páni z JOBBIK-u a z FIDESZ-u minulý týždeň. Ako oslavovali... (Potlesk.) Ako oslavovali Mníchovskú dohodu, ako hovorili o zmenách hraníc medzi Maďarskou republikou a Slovenskou republikou, ako jatrili staré rany. Prestaňte s tým, páni z maďarskej národnostnej menšiny! A ak píšete niečo do zahraničia, tak píšte pravdu! Naša odpoveď je štandardný európsky zákon. Zákon, ktorý majú mnohé krajiny Európy. Žiadna moderná verzia Benešových dekrétov! Odmietam takéto nálepkovanie Slovenskej republiky! A už úplne odmietam, ak niekto úmyselne zatajuje a zamlčuje v liste oficiálnemu predstaviteľovi spoločenstva v zahraničí, čo urobila maďarská strana v tejto veci. Ďalej pripomína tento pán, a teraz dobre počúvajte, že „stačí, aby ste pochopili, čo sa deje na Slovensku, ak budete sledovať volebnú kampaň“. Ich volebnú kampaň. Ich! To znamená volebnú kampaň pravdepodobne slovenských politických strán, ktoré sú vo vládnej koalícii. „Napríklad to,“ a teraz dobre počúvajte, „ako úrady a väčšina politikov reagovali na prvý slovenský pochod gayov a lesieb v Bratislave.“ Gratulujem tomuto pánovi, ktorý porovnáva otázky suverenity Slovenskej republiky, bezpečnosti tohto štátu, územnej celistvosti s gayami a lesbami, ktoré pochodovali po Bratislave. A kde musela polícia zakročiť, lebo prišli extrémne politické sily a snažili sa vyvolať na ulici konkrétny konflikt. Ďalej sa konštatuje, že maďarská národnostná menšina sa v ostatných rokoch usiluje o konštruktívny dialóg s vládou v otázkach, ktorý sa týka maďarskej menšiny. Pán Bugár, pán poslanec, vláda ukázala absolútne žiadny záujem o takýto dialóg? To je snáď žart! Keď chýbali peniaze v Slovenskom rozhlase na maďarské vysielanie, nedali sme tie peniaze do toho vysielania? Dali sme ich na úkor iných oblastí spoločenského života. Povedzte, kde bolo prijaté jedno jediné rozhodnutie proti príslušníkom maďarskej národnostnej menšiny! Povedzte jedno jediné rozhodnutie, ktoré boli prijaté proti príslušníkom maďarskej národnostnej menšiny! Ani jedno jediné! Ani vlas vám nebol skrivený. A vy sa odvďačujete, toto je vaša lojalita voči Slovenskej republike, že píšete takéto nezmysly vysokému predstaviteľovi OBSE pre národnostné menšiny: Benešove dekréty, gayovia, lesby a podobné nezmysly. Toto je rétorika, ktorú dnes počúvame od okrúhleho stola príslušníkov maďarskej národnostnej menšiny. Chcem preto naozaj povedať, že prestaňme s týmto. Ide o podstatne viac, ako si dneska môže niekto myslieť. O podstatne viac! A to odkazujem aj SDKÚ. Nehrajte túto hru! A má pravdu pán podpredseda vlády Kaliňák, že chcete si udržať za každú cenu ten kontakt s SMK, lebo sa bojíte, že nebudete schopní nejako zostaviť vládu. Prestaňte s touto hrou! Ide o Slovensko! (Potlesk.) Ide o Slovensko! Vážené dámy a páni, chcem vás požiadať o to, aby sme podporili (ruch v sále), chcem vás požiadať, aby sme podporili tento návrh zákona, aj keď za to nebude opozícia hlasovať. Je mi to úplne jedno. Slovenské politické strany, ktoré to dobre myslia so Slovenskom, s ochranou národnoštátnych záujmov, územnej integrity, musia tento zákon podporiť. Iná cesta neexistuje, pretože potom sa Slovensko stane obyčajným nástrojom v rukách veľkomaďarského revizionizmu a šovinizmu. My sme túto tému nevyrobili a nevytvorili. Čakali sme do poslednej minúty. Do poslednej minúty. A boli všelijaké tlaky, aby sme schválili zákon už včera, aby sme urobili nejaké preventívne rozhodnutia. Neurobili sme to. Čakali sme do poslednej minúty. Arogantne maďarský parlament bez toho, aby nás informoval, bez toho, aby s nami komunikoval, prijal zákon, zákon, ktorý sa dotýka viac ako desať percent občanov Slovenskej republiky. Toto principiálne odmietam a ja verím, že odpoveďou bude schválený návrh vládneho zákona. Ďakujem pekne. (Potlesk.)